Det neste du må ta stilling til er valg av videokvalitet. Uansett hvilken av metodene du bruker til å laste ned YouTube-videoer, vil du bli bedt om å velge kvalitet. Det er fordi YouTube tilbyr ulike kvaliteter fra 3GP for eldre mobiler til 4K for spreke datamaskiner med høyoppløste skjermer.
Setter vi 3GP til side, har du en rekke oppløsninger å velge mellom som 360p, 480p, 720p, 1080p og ofte også 1440p og til og med 2160p som er 4K. Jo høyere kvalitet du velger jo større blir filen, så trikset er å balansere kvalitet med filstørrelse. Skal du se filmen på en 4K-TV kan det være du vil velge 4K, mens hvis TV-en din bare har HD-oppløsning er 1080p nok. Lavere oppløsninger som 720p kan også se greie ut på en normalt stor TV, og disse vil også gjøre seg godt på et nettbrett eller en telefon.
Med mindre du har uendelig med plass, så vil målet ditt være å finne en videokvalitet som ser grei nok ut på skjermen du skal se videoen på.
Husk også at all lyd på YouTube har samme kvalitet, uansett hvilken videokvalitet du velger. Det er fordi YouTube leverer lyd og video separat, og lyden påvirkes altså ikke av videokvaliteten du velger.